DA Den Europæiske Unions Tidende C 72/45

Høringskonsulentens endelige rapport i sag COMP/M.4180 — Gaz de France/Suez

(i henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager (1))

(2007/C 72/20)

Den 10. maj 2006 modtog Kommissionen anmeldelse af en planlagt fusion efter artikel 4 i Rådets forordning (EF) nr. 139/2004 (2) (fusionsforordningen), hvorefter Gaz de France og Suez agtede at fusionere efter fusionsforordningens artikel 3, stk. 1, litra a), gennem ombytning af aktier.

Ved beslutning af 19. juni 2006 fandt Kommissionen, at den planlagte transaktion gav anledning til alvorlige betænkeligheder med hensyn til dens forenelighed med fællesmarkedet og EØS-aftalen. Kommissionen indledte derfor proceduren efter fusionsforordningens artikel 6, stk. 1, litra c).

Der blev fremsendt en klagepunktsmeddelelse til parterne den 18. august 2006, som de blev bedt om at svare på senest den 1. september 2006. Den samme dag fik parterne indsigt i sagsakterne, som blev afsluttet den 21. august. Parterne besvarede klagepunktsmeddelelsen inden for fristen.

Parterne fik yderligere aktindsigt den 9. oktober og den 20. oktober 2006, hvilket gav dem mulighed for at fremsætte bemærkninger til klagepunkterne mod dem i henhold til fusionsforordningens artikel 18, stk. 1.

Parterne ønskede ikke at gøre brug af muligheden for at uddybe deres synspunkter ved en mundtlig høring.

Adskillige af fusionsparternes konkurrenter og kunder blev inddraget i processen som interesserede tredjemænd i henhold til fusionsforordningens artikel 18, stk. 4. De fik oplysninger om sagens genstand og natur i form af ikke-fortrolige udgaver af klagepunktsmeddelelsen. Jeg har imidlertid afvist en anmodning om en ikke-fortrolig udgave af klagepunktsmeddelelsen fra European Federation of Public Service Unions (EPSU). Jeg tog især i betragtning, at EPSU hverken er den anerkendte repræsentant for de pågældende virksomheders ansatte eller en forbrugersammenslutning efter artikel 11, litra c), i Kommissionens forordning (EF) 802/2004 (3), og EPSU havde heller ikke godtgjort en tilstrækkelig interesse i at blive hørt.

Den 20. september 2006 afgav parterne tilsagn for at imødekomme de betænkeligheder ved konkurrencesituationen, der var påpeget i klagepunktsmeddelelsen. Der blev udført en markedstest af disse tilsagn, og resultatet af undersøgelsen var, at tilsagnene ikke var tilstrækkelige til at imødekomme de betænkeligheder ved konkurrencesituationen, som Kommissionen havde konstateret. Parterne fik omgående adgang til samtlige ikke-fortrolige svar fra deltagerne i markedstesten. Jeg er ikke blevet anmodet om at kontrollere, om markedsundersøgelsen er objektiv.

Den 10. oktober 2006 besluttede Kommissionen efter aftale med parterne at forlænge proceduren med fem arbejdsdage i henhold til artikel 10, stk. 3, andet afsnit, i fusionsforordningen.

Den 13. oktober 2006 afgav parterne ændrede tilsagn for at imødekomme betænkelighederne ved konkurrencesituationen. Parterne har anført, at disse tilsagn skal erstatte de tilsagn, der var blevet fremsat den 20. september.

Det konkluderes i beslutningsudkastet, at hvis de tilsagn der blev fremsat den 13. oktober 2006, bliver overholdt, vil den planlagte fusion ikke i væsentlig grad forhindre reel konkurrence, og den er derfor forenelig med fællesmarkedet og EØS-aftalen.

Jeg finder, at alle de impliceredes rettigheder er blevet respekteret i denne sag.

Bruxelles, den 30. oktober 2006 Serge DURANDE

(1) EFT L 162 af 19.6.2001, s. 21.

(2) EUT L 24 af 29.1.2004, s. 1.

(3) EUT L 133 af 30.4.2004, s. 1.